પશ્ચિમ દિશાએથી અમેરિકન દળો વધારે નજીક આવી જાય, તો પીછેહઠ કરતી વેળાએ વ્લાસોવના દળો કંઈ પણ કરી શકે તેમ હતા! ઓસ્કરે જન્મદિવસનું ભાષણ આપ્યું તેના બે જ દિવસમાં લિઓપોલ્દના ટેબલ પર હુકમોનો થપ્પો આવીને પડ્યો હતો. તેમાં સ્પષ્ટ રીતે લખવામાં આવ્યું હતું કે અન્ટર્સ્ટર્મફ્યૂહરર લિઓપોલ્દને પ્રાગ નજીક વેફન એસએસ ઇન્ફન્ટ્રરી બટાલિઅનમાં ટ્રાન્સફર કરવામાં આવ્યા છે. આ હુકમ વાંચીને લિઓપોલ્દ ખુશ તો નહીં જ થયો હોય, પરંતુ પોતાનો સામાન બાંધીને તે શાંતિથી રવાના થઈ ગયો! ઓસ્કરના ભોજન સમારંભોમાં, ખાસ કરીને રેડ વાઇનની બીજી બોટલ ખાલી કર્યા પછી, એણે ઘણીવાર મોરચે જવાની ઇચ્છાનું રટણ કર્યા કર્યું હતું. છેલ્લે-છેલ્લે તો, પીછેહઠ કરી રહેલા જર્મન સૈન્ય અને એસએસના ફિલ્ડ-રેંકના અનેક અધિકારીઓને હેર ડિરેક્ટર ઓસ્કરના એપાર્ટમેન્ટ પર ભોજન માટે આમંત્રણ પાઠવવામાં આવ્યું હતું. તેમની આપસની વાતચીતે પણ લિઓપોલ્દની મોરચા પર જવાની ચળને ઉશ્કેરી મૂકી હતી. યુદ્ધના કારણો તો ક્યારનાયે ખતમ થઈ ચૂક્યા હતા એ વાતનો જેટલો અહેસાસ ભોજન પર આવેલા મહેમાનોને હતો એટલો લિઓપોલ્દને ન હતો!